Temeljem odredbe članka 31.  Statuta Zavoda za hitnu medicinu Dubrovačko-neretvanske županije, ravnatelj dana 21. prosinca 2011. godine donosi

PRAVILNIK O KORIŠTENJU
službenih vozila u vlasništvu Zavoda za hitnu medicinu
Dubrovačko-neretvanske županije

I.  OPĆE ODREDBE
Članak 1.
Ovim se Pravilnikom propisuje korištenje vozila za službene potrebe Zavoda za hitnu medicinu Dubrovačko-neretvanske županije, osim korištenja medicinskih vozila što se uređuje posebnim Pravilnikom, te prava i obveze radnika u vezi s korištenjem te imovine u funkciji obavljanja poslova iz zakonom utvrđenog djelokruga rada ovog Zavoda.     
Članak 2.
Izrazi koji se u ovom Pravilniku koriste za osobe u muškom rodu su neutralni i odnose se na muške i ženske osobe.  
Članak 3.
Vozilom za službene potrebe u smislu ovog Pravilnika smatra se vozilo u vlasništvu i najmu Zavoda za hitnu medicinu DNŽ, osim medicinskih vozila, pri čemu se ovim aktom, uz uvjete predviđene istim, iznimno propisuje i mogućnost korištenja privatnog osobnog automobila u službene svrhe.       
II.  PRAVO I UVJETI KORIŠTENJA SLUŽBENIH VOZILA
Članak 4.
Vozilo za službene potrebe koristi ravnatelj i voditelj voznog parka, a iznimno i treće osobe po odobrenju ravnatelja odnosno osobe koju on ovlasti.   
Članak 5.
Za upravljanje dodijeljenim službenim vozilom korisnici moraju imati važeću vozačku dozvolu te su dužni pridržavati se odredbi zakona i drugih propisa kojima se uređuje sigurnost prometa na cestama, kao i odredbi ovog akta.    
Članak 6.
Službenim potrebama u smislu ovoga Pravilnika razumijeva se obavljanje poslova i zadataka koji pripadaju u djelokrug rada Zavoda za hitnu medicinu DNŽ, pri čemu se za dodjelu vozila na korištenje, sukladno propisanom redoslijedu, utvrđuju slijedeći prioriteti : 1. poslovi i zadaci izvan sjedišta Zavoda, 2. sudjelovanje na sastancima i sjednicama Ministarstva zdravlja, HZZO-a, Hrvatskog zavoda za hitnu medicinu, Dubrovačko-neretvanske županije i njenih radnih tijela 3. prijevoz potreban za rad ispostava Zavoda, 4. sudjelovanje na sastancima i sjednicama nespomenutim u točki 2. ovog stavka, 5. prisustvovanje konferencijama, edukaciji, savjetovanjima ili seminarima i 5. obavljanje drugih poslova.    
Članak 7.
U slučajevima kada službena vozila iznimno koriste treće osobe, obvezne su ravnatelju najaviti službeno putovanje najkasnije sedam dana prije polaska. Nakon provjere dostupnosti vozila za najavljeni datum, o davanju ili uskrati odobrenja za korištenje službenog vozila odlučuje ravnatelj, ili po njemu ovlaštena osoba.   
III.  PRAVILA KORIŠTENJA SLUŽBENIH VOZILA
Članak 8.
Službena vozila moraju biti ispravna za vožnju, što se utvrđuje preventivnim tehničkim  pregledima koje obavlja voditelj voznog parka. Radi osiguranja normalnog korištenja službenog vozila, korisnik je dužan prilikom preuzimanja vozila izvršiti vizualni pregled istog. Svoje primjedbe dužan je bez odgode prenijeti voditelju voznog parka. Ukoliko korisnik koristi službeno vozilo dulje od 24 sata, dužan je samostalno poduzimati sve radnje koje su neophodne da bi vozilo ispravno radilo te o svim uočenim nedostacima pravodobno izvijestiti voditelja voznog parka.    
Članak 9.
Prilikom korištenja službenog vozila na području Dubrovačko-neretvanske županije, korisnici su dužni voditi evidenciju vožnje i utroška goriva koja sadrži: - ime i prezime te radno mjesto odnosno svojstvo korisnika, - datum korištenja službenog vozila, - ime i prezime te radno mjesto osobe koja odobrava korištenje, - svrhu korištenja službenog vozila i opis poslova, - odredište putovanja, - naziv i registarsku oznaku korištenog vozila, - vrijeme početka i završetka putovanja, - početno i završno stanje brojača udaljenosti u vozilu te - podatke o troškovima prijevoza i ostale troškove.  
Članak 10.
Tijekom korištenja službenog vozila za prijevoz izvan područja Dubrovačko-neretvanske županije svi korisnici vozila, uz evidenciju vožnje kojom je zaduženo svako službeno vozilo, obvezni su pravodobno popunjavati i obrasce putnog naloga. Putni nalog mora obvezno sadržavati: - ime i prezime te radno mjesto odnosno svojstvo korisnika, - datum korištenja službenog vozila, - predviđeno trajanje putovanja, - potpis i pečat osobe koja odobrava korištenje,  - svrhu korištenja službenog vozila i opis poslova, - odredište putovanja, - naziv i registarsku oznaku korištenog vozila, - vrijeme početka i završetka putovanja, - početno i završno stanje brojača udaljenosti u vozilu, - podatke o troškovima prijevoza i ostale troškove te - izvješće o svrsi i rezultatima službenog putovanja.  
Ako je korisnik tijekom korištenja vozila točio gorivo koje je platio vlastitim sredstvima, ostvaruje pravo na refundaciju troška uz predočenje računa.  
Po završetku korištenja službenog vozila korisnik je dužan popunjeni putni nalog dostaviti službi za financije i računovodstvo.   
Članak 11.
Prilikom korištenja službenih vozila korisnici su obvezni postupati pažnjom dobrog gospodara te u skladu s uobičajenim načinom uporabe.   
Članak 12.
Ako tijekom korištenja službenog vozila dođe do nesreće, kvara ili oštećenja vozila, korisnik vozila dužan je bez odgađanja izvijestiti voditelja voznog parka (u nastavku: osoba zadužena za nadzor službenih vozila) o događaju, te ukoliko je potrebno, neodložno pozvati tehničku pomoć odnosno nadležna državna tijela. U slučajevima iz stavka 1. ovog članka ocijenit će se pojedinačna odgovornost osobe koja je prouzročila nesreću, kvar ili oštećenje vozila. Ukoliko je šteta nastala skrivljenim ponašanjem ili nemarom korisnika, pa osiguratelj otkloni mogućnost isplate naknade za nastalu štetu na službenom i/ili trećim vozilima, ravnatelj sa korisnikom može zaključiti sporazum kojim se utvrđuje način, iznos i rok u kojem je korisnik obvezan isplatiti naknadu štete nastale na vozilu u vlasništvu Zavoda. Ako korisnik iz stavka 2. ne pristane na zaključenje takvog sporazuma, o pokretanju postupka radi naknade štete pred nadležnim sudom protiv korisnika, odlučuje ravnatelj.    
Članak 13.
Novčane kazne izrečene sa strane nadležnih tijela zbog skrivljenog ponašanja u prometu službenim vozilom (pogrešno parkiranje, prekoračenje brzine i dr.), snosi sam korisnik.    
Članak 14.
Po završetku službenog puta i korištenja službenog vozila, korisnik službenog vozila obvezan je :   - službeno vozilo parkirati na predviđeno parkirališno mjesto Zavoda, - u vozilu ostaviti uredno ispunjenu evidenciju vožnje, - službi za financije i računovodstvo predati uredno ispunjen putni nalog, - službeno vozilo po potrebi oprati i očistiti, - ključeve službenog vozila i karticu za nabavku goriva predati voditelju voznog parka. U slučaju da nakon uporabe službenog vozila postoji potreba za dopunu spremnika goriva u vozilu, korisnik je dužan prije predaje vozila napuniti spremnik odgovarajućim gorivom. Odgovornost korisnika za službeno vozilo traje do potpunog ispunjenja svih obveza iz stavka 1. ovog članka.    

IV.  ADMINISTRATIVNO - TEHNIČKI POSLOVI I NADZOR KORIŠTENJA SLUŽBENIH VOZILA
Članak 15.
Administrativno-tehničke poslove, evidenciju i nadzor korištenja službenih vozila obavlja voditelj voznog parka u opsegu i na način propisan ovim Pravilnikom.  Poslovima iz stavka 1. ovog članka smatraju se: - pravodobno osiguranje kartica za nabavku goriva, - obavljanje nadzora nad prijeđenom udaljenošću svakog vozila i utrošku goriva, te  obavještavanje ravnatelja u slučaju odstupanja predviđene udaljenosti i stvarno prijeđene kilometraže vozila, sve u cilju utvrđivanja korištenja službenog vozila od strane korisnika u privatne svrhe u smislu odredbi ovog Pravilnika,  - vođenje brige o tehničkom pregledu vozila, servisiranju i popravcima vozila u vlasništvu Zavoda odnosno o održavanju njihove ispravnosti na zahtjev korisnika i poslovi registriranja i osiguranja vozila u vlasništvu Zavoda.   
Članak 16.
Ravnatelj, na prijedlog voditelja voznog parka, može zabraniti korištenje službenih vozila pojedinom korisniku za kojeg se utvrdi da je: - više puta prouzročio prometnu nezgodu ili na drugi način svojom krivnjom oštetio vozilo, odnosno - da je nemarno ili suprotno tehničkim normativima rukovao vozilom.  Zabrana se izriče na razdoblje od godine dana, a u slučaju ponavljanja djela iz stavka 1. ovog članka takvom se korisniku može i trajno zabraniti korištenje službenog vozila.   
Članak 17.
Službena vozila u vlasništvu Zavoda osigurana su kod osiguravajućeg društva po propisima o obveznom osiguranju od odgovornosti, dok su vozač i putnici u vozilu osigurani  od posljedica nesretnog slučaja (nezgode). Službena vozila kojih je Zavod najmoprimac te osobe koje upravljaju istima, osigurane su u skladu s odredbama važećih polica osiguranja, a vezano za važeći ugovor o najmu vozila.    
Servis i popravci službenih vozila obavljaju se kod servisera s kojim je zaključen ugovor po provedenom postupku javne nabave odnosnih usluga.      
V.  KORIŠTENJE  PRIVATNOG VOZILA U SLUŽBENE SVRHE
Članak 18.
Privatno osobno vozilo u pravilu se ne smije koristiti u službene svrhe uz naknadu. U slučaju da službeno vozilo Zavoda u određenom trenutku nije raspoloživo, a zadatak koji radnik mora obaviti nije moguće odgoditi, ravnatelj ili po njemu ovlaštena osoba putnim nalogom iznimno može dozvoliti korištenje privatnog osobnog vozila u službene svrhe. Korisnik iz stavka 2. ovog članka ostvaruje pravo na naknadu troškova sukladno važećim propisima.    

III.  PRIJELAZNE I ZAVRŠNE ODREDBE
Članak 19.
Ovaj pravilnik stupa na snagu osmog dana od dana objave na oglasnoj ploči Zavoda.

               Ravnatelj

                               _________________________

Ovaj Pravilnik je objavljen na oglasnoj ploči Zavoda 23.02.2016. godine.